– Politiet fikk melding om klokka 1914 om at en elg hadde forvillet seg inn i et boligfelt på Bjørum, forteller operasjonsleder Stig Roger Olsen ved Nord-Trøndelag politidistrikt.

Namdalsavisa.no skrev først om saken. Vitner skal ha fortalt at elgen plutselig sprang inn i skogen. De fortalte også om noe annet besynderlig.

– Bak elgen sprang det en mann med sverd.

Ganske stor elgokse

– Det går ofte elg rundt husveggene her, forteller Håvard Sunde til NRK. Han bor oppe i skogkanten i bydelen Bjørum.

– Jeg oppdaga elgen da den sto rett nedenfor Klumpen-banen (den lokale fotballøkka red.anm.). Elgen sto på utsida av gjerdet ved fotballbanen. Den sto rolig og så på oss da vi gikk forbi.

– Vi valgte å gå en omvei. Man skal ikke utfordre elg, legger Håvard Sunde til.

Men ikke alle var altså like forsiktig som Håvard. En mann valgte å jage elgoksen med sverd.

Ikke farlig for folk

– Han var ikke fiendtlig innstilt overfor mennesker, fortsetter operasjonsleder Olsen.

– Elgen eller mannen?

– Mannen. Han skøyet med vitner om at de skulle ha noe elgbiff.

– Jeg kan ikke huske å ha vært borti noe liknende, legger Olsen til.

Innbrakte to rusede unge menn

Politiet i Namsos lurte på hva slags mann det var som løp etter en elgokse.

– Etter litt etterforskning så oppsøkte vi en bolig like ved. Der fant vi to personer som var ruset på narkotika. Den ene av dem viste seg å være sverdmannen.

– Sverdet er beslaglagt av politiet i Namsos. Det er i tillegg gjort beslag av små mengder narkotika.

– I ettertid kan vi fastslå at ingen var i fare, utenom elgen, oppsummerer operasjonsleder Stig Roger Olsen.

